Regering het nié Zwelithini se grond in die oogKoning Goodwill Zwelithini deur Reinhardt Hartzenberg, Wikimedia Commons Die regering het Vrydag gesê die verkeerde indruk is geskep rondom die beleid van onteiening sonder vergoeding as sou dit die grond van tradisionele leiers insluit. Zweli Mkhize, minister van samewerkende regering en tradisionele aangeleenthede, het gesê die regering wil dit duidelik stel dat wanneer hy van onteiening praat, hy nie verwys na die 13% wat deur tradisionele leiers en swart mense besit word nie. “Ons benadruk dat die eienaarskap van die 13% nie betwis word nie,” het Mkhize gesê. Mkhize het gesê die regering neem kennis van die ernstige bekommernis van tradisionele leiers met betrekking tot die verslag “High Level Panel on the Assessment of Key Legislation and the Acceleration of Fundamental Change” wat deur ŉ span saamgestel is wat deur voormalige pres. Kgalema Motlanthe gelei is. Mkhize meen die verslag is die paneel se siening en nié die van die regering nie. Die Zoeloe-koning, Goodwill Zwelithini kaBhekuzulu, het Woensdag aan duisende ondersteuners gesê enige pogings om sy eienaarskap van landelike grond in die provinsie van hom af weg te neem, is ŉ uitlokking van die Zoeloe-nasie en ŉ verklaring van oorlog. Die uitlatings is tydens ŉ grondverhoor in Ulundi in noordelike KwaZulu-Natal gemaak. Die koning het verder gesê sy onderdane moenie toelaat dat hulle verder uitgelok word oor die voorgestelde skrapping van die Wet op die Ingonyama-trust nie. Die Ingonyama-trust besit 29,67% van die grond in KwaZulu-Natal. Zwelithini is die enigste trustee van dié grond wat volgens stamme verdeel word en onder die toesig van tradisionele leiers is. Mkhize het gesê die regering wil graag tradisionele leiers se insae hê rakende die ontvouende debatte oor die kwessies rondom grondhervorming. Die interministeriële komitee oor grondhervorming onder leiding van adjunkpres. David Mabuza se taakspan het Vrydag met die leiers van die nasionale huis vir tradisionele leiers (NHTL) en dié van die provinsiale huise in Pretoria vergader. Die leiers het Vrydag volgens Mkhize gesê hulle waardeer die spoed en dringendheid waarmee die regering gereageer het op sommige van die bekommernisse rondom grondbesit en onteiening.